Crystal Donna Roberts (gebore 13 Oktober 1984 in Bloemfontein) tans woonagtig in Kaapstad, is 'n Suid-Afrikaanse aktrise en televisieaanbieder wat veral bekend is vir haar hoofrol wat sy in Krotoa (2017) vertolk het en waarvoor sy ook die SAFTA-toekenning vir beste aktrise in 2018 gewen het. Vir televisiekykers is sy ook bekend vir die rol van die dwelmverslaafde, Janine, in die SABC2-sepie, 7de Laan en vir die aanbieding van die program Pasella. Roberts het 'n B.A.-graad in Drama en Teaterkuns verwerf aan die Universiteit van die Vrystaat in 2005 en het sedertdien in verskeie verhoogproduksies verskyn, onder andere Little Shop of Horros, Romeo & Juliet: Unplugged, waarin sy die rol van Juliet vertolk het en Siener in die Suburbs, waarvan die regie deur Heinrich Reisenhofer behartig is. In 2009 het sy 'n rol in die SABC2-sepie, 7de Laan, gekry en het ook die rol van Bijou in die SABC1-dramareeks, Montana, vertolk. In 2010 het sy die rol van Charmaine Willemse in die kykNET-dramareeks, Vallei van Sluiers, gekry.